Seksualne radnice u Hrvatskoj izložene su visokim razinama nasilja i stigmatizacije, što kod mnogih uzrokuje povećanu sklonost depresiji, zloporabi droga te nedovoljnoj brizi o zaštićenom seksu i vlastitom zdravlju, a zbog čega obolijevaju od spolno prenosivih bolesti poput HIV-a, pokazali su rezultati novog istraživanja koje je u Zagrebu i Splitu 2014. proveo tim s Katedre za seksologiju Odsjeka za sociologiju Filozofskog fakulteta u Zagrebu, a prvi prenosi tportal

Na ovu problematičnu situaciju još jednom je podsjetilo novo istraživanje naših seksologa, čiji će rezultati uskoro biti objavljeni u časopisima AIDS Care i Violence Against Women. Prikupljanju podataka pomagali su članovi dviju nevladinih udruga.

U Hrvatskoj se seksualni rad od 1977. tretirao kao prekršaj. Od 2013. kriminalizirano je javno oglašavanje seksualnog rada, podvođenje te svjesno kupovanje seksa od maloljetnica, za što su predviđene kazne zatvora od tri do pet godina, dok se pružanje seksualnih usluga tretira kao prekršaj. Kao i u mnogim drugim državama, seksualni rad u Hrvatskoj jako je stigmatiziran, a seksualne radnice koje rade na ulici često se uhićuju i kažnjavaju. U 2012. uhićeno ih je i optuženo 280, a 274 su osuđene.

Ne postoje službeni podaci o njihovu broju, no procjenjuje se da ih u Zagrebu radi od 250 do 300, a u Splitu od 100 do 150. Tijekom ljeta njihov broj pada u unutrašnjosti, a raste uz obale.